**Všeobecne záväzné nariadenie mestskej časti Bratislava-Petržalka**

**č. 7/2015 z 22. septembra 2015**

**o poskytovaní finančných dotácií z rozpočtu mestskej časti Bratislava-Petržalka**

**PRACOVNÁ VERZIA – doplnená o 7/2017, 2/2019 a 141/2019**

Miestne zastupiteľstvo mestskej časti Bratislava-Petržalka podľa a § 6 ods. 1 zákona Slovenskej národnej rady č. 369/1990 Zb. o obecnom zriadení v znení neskorších predpisov, v spojení s § 29 a § 15 ods. 2 písm. a) zákona Slovenskej národnej rady č. 377/1990 Zb. o hlavnom meste Slovenskej republiky Bratislave v znení neskorších predpisov, § 7 ods. 4 zákona Národnej rady Slovenskej republiky č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov ustanovuje:

**§ 1**

**Úvodné ustanovenia**

(1) Účelom tohto všeobecne záväzného nariadenia (ďalej len „nariadenie“) je stanovenie podmienok pre poskytovanie dotácií oprávneným osobám z rozpočtu mestskej časti Bratislava-Petržalka (ďalej len „mestská časť“).,

(2) Pre účely tohto nariadenia

a) dotáciou je poskytnutie finančných prostriedkov v súlade s ustanovením osobitného predpisu1

b) grantovou dotáciou je poskytnutie finančných prostriedkov v súlade s ustanovením. osobitného predpisu1 na základe výzvy mestskej časti vyhlásenej v súlade s § 4 ods. 3 nariadenia.

**§ 2**

**Oprávnené osoby**

Dotácie vrátane grantových dotácií je možné poskytnúť právnickým osobám a fyzickým osobám – podnikateľom, ktoré majú sídlo alebo trvalý pobyt na území mestskej časti, alebo ktoré pôsobia, vykonávajú činnosť na území mestskej časti, alebo poskytujú služby obyvateľom mestskej časti.

**§ 3**

**Účel poskytnutia dotácií**

Dotácie vrátane grantových dotácií je možné poskytnúť len na podporu podnikania a zamestnanosti na podporu všeobecne prospešných služieb2, všeobecne prospešných alebo verejnoprospešných účelov3 realizovaných v oblastiach:

a) životné prostredie, najmä na účely podpory:

- zlepšovania vzťahu obyvateľov k ich bezprostrednému okoliu,

- obnovy alebo tvorba zelene na území Petržalky,

- vzdelávacích enviromentálnych programov a projektov,

b) kultúra, najmä na účely podpory:

- tvorby, rozvoja, ochrany, obnovy a prezentácie duchovných a kultúrnych hodnôt,

- prehliadok, súťaží, koncertov, vystúpení, festivalov a podobne,

- pôvodnej tvorby (film, divadlo, literatúra, hudba.),

c) šport, najmä na účely podpory:

- účasti talentovaných športovcov jednotlivcov a kolektívov na regionálnych, celoslovenských či

 medzinárodných súťažiach,

- športových podujatí pre verejnosť,

- organizovaného športu

- športovanie detí a mládeže,

d) vzdelávanie, najmä na účely podpory:

- letných táborov pre deti,

- mimoškolských a voľnočasových aktivít pre deti a mládež,

- zvýšenia kvality vzdelávania a inovácií,

- školy hrou,

e) sociálna starostlivosť najmä na účely podpory:

- programov a projektov pre seniorov,

- programov a projektov pre rodiny s deťmi,

- programov a projektov pre znevýhodnených obyvateľov,

**§ 4**

**Podmienky čerpania dotácií**

(1) Dotáciu vrátane grantovej dotácie nie je možné poskytnúť:

a) subjektu, ktorého žiadosť nespĺňa náležitosti ustanovené týmto nariadením,

b) subjektu, ktorý má voči mestskej časti alebo voči právnickým osobám založeným alebo zriadeným mestskou časťou záväzky po lehote splatnosti, je voči nemu vedené konkurzné konanie, je v likvidácii, subjektu, ktorý má záväzky po lehote splatnosti voči hlavnému mestu SR a štátu (Daňový úrad. Sociálna poisťovňa),

c) na podujatie alebo účel s cieľom poškodzovať životné prostredie, otvorenou alebo skrytou formou podnecovať neznášanlivosť na základe pohlavia, rasy, farby pleti, jazyka, viery a náboženstva, extrémistického zmýšľania, národného alebo sociálneho pôvodu, príslušnosti k národnosti alebo etnickej skupine a podobne,

d) politickým stranám, politickým hnutiam a ich koalíciám a verejným činiteľom4 ,

e) na úhradu nákladov vykonávaných aktivít a podujatí z predchádzajúcich rokov alebo ich refundáciu,

f) na finančné dary, investície, bankové operácie, odpisy, leasing, pokuty, dotácie inému subjektu, odmeny funkcionárom a osobám spojeným so žiadateľom dotácie, na úhradu akejkoľvek dane a preddavku na daň,

g) na finančné vyčíslenie dobrovoľnej práce v prospech predmetu žiadosti žiadateľa, ak neprišlo ku skutočnému vyplateniu finančných prostriedkov,

h) na úhradu nákladov, na ktoré bol poskytnutý finančný príspevok na prevádzku z vecne príslušného ministerstva alebo finančný príspevok z rozpočtu mestskej časti v zmysle platnej legislatívy na zabezpečovanie sociálnej služby, a tých istých položiek rozpočtu projektu, na ktoré boli poskytnuté finančné prostriedky z iných zdrojov,

i) na investície do nehnuteľného majetku (cudzieho i vo vlastníctve či v správe mestskej časti),

j) ak žiadateľ v posledných troch rokoch pri použití dotácie poskytnutej mestskou časťou závažným spôsobom, opakovane alebo aspoň trikrát menej závažným spôsobom porušil zákon alebo iný všeobecne záväzný právny predpis; pri hodnotení závažnosti sa prihliada na výsledok výkonu kontroly, dozoru alebo dohľadu príslušného orgánu

k) právnickej osobe, ktorej bol právoplatne uložený trest zákazu prijímať dotácie alebo subvencie alebo trest zákazu prijímať pomoc a podporu poskytovanú z fondov Európskej únie.

(2) Výzvy na predkladanie žiadostí o grantové dotácie (ďalej len „grantové výzvy“) schvaľuje zastupiteľstvo mestskej časti samostatným uznesením najviac 2-krát v kalendárnom roku.

(3) Uznesenie o grantovej výzve obsahuje:

a) určenie oblastí, v ktorých je možné požiadať o pridelenie grantovej dotácie,

b) určenie lehoty na predloženie žiadostí,

c) celkovú výšku finančných prostriedkov vyčlenených na grantovú výzvu,

d) minimálnu a maximálnu výšku grantovej dotácie, ktorú mestská časť v konkrétnej oblasti poskytne, e) kritéria výberu úspešných žiadateľov o grantovú dotáciu,

f) stanovenie lehoty na realizáciu projektu.

(4) Grantová výzva bude vyhlásená najneskôr do 30 dní od schválenia v miestnom zastupiteľstve formou oznámenia na predkladanie žiadostí o poskytnutie grantovej dotácie. Oznámenie spolu s výzvou bude zverejnené na oficiálnej internetovej stránke mestskej časti a v regionálnych médiách najmenej 30 dní pred termínom na predloženie žiadostí.

(5) Poskytnuté finančné prostriedky musia byť použité len na účel, na ktorý boli pridelené v súlade s uzatvorenou zmluvou a v tom kalendárnom roku, v ktorom boli.

(6) Výška dotácie, s výnimkou grantovej dotácie, je maximálne 90% z celkovej žiadanej sumy žiadateľa na projekt alebo podporenú aktivitu. Pri financovaní projektu sa požaduje vlastná spoluúčasť (prostriedky z vlastných alebo iných zdrojov) vo výške minimálne 10%“. Maximálna výška poskytnutej dotácie s výnimkou grantovej dotácie pre jedného žiadateľa je 5 000 EUR.

**§ 5**

**Žiadosť o poskytnutie dotácie**

(1) Dotácia vrátane grantovej dotácie sa poskytuje na základe elektronickej žiadosti právnickej osoby alebo fyzickej osoby - podnikateľa (ďalej len „žiadateľ). Žiadosť je potrebné podať elektronicky prostredníctvom online formuláru dostupného na portáli www.https://petrzalka.egrant.sk. Žiadosť musí byť zaevidovaná na elektronickom portáli s povinnými náležitosťami a s naskenovanými povinnými prílohami.

(2) Žiadosť musí obsahovať:

a) meno a priezvisko alebo názov a adresu trvalého pobytu alebo sídla žiadateľa, IČO, kontakty (telefón a e-mail),

b) stanovy potvrdené Ministerstvom vnútra SR u občianskeho združenia, nadačnú listinu potvrdenú Ministerstvom vnútra SR u nadácie, štatút u neziskovej organizácie (neoverené kópie),

c) názov banky, číslo a názov účtu žiadateľa,

d) doklad o zriadení alebo vedení účtu žiadateľa v banke alebo pobočke zahraničnej banky, na ktorý má byť dotácia poukázaná (kópia zmluvy o bežnom účte alebo výpis z bežného účtu),

e) čestné vyhlásenie žiadateľa, že má vysporiadané finančné vzťahy voči hlavnému mestu SR Bratislavy a štátu, okrem finančných vzťahov voči daňovému úradu a colnému úradu. Záväzky voči mestskej časti budú overené priamo pri podaní žiadosti,

f) potvrdenie príslušného konkurzného súdu nie staršie ako tri mesiace o tom, že žiadateľ nie je v konkurze, nie je voči nemu vedené konkurzné konanie, nie je v reštrukturalizácii a nebol proti nemu zamietnutý návrh na vyhlásenie konkurzu pre nedostatok majetku,

g) čestné vyhlásenie žiadateľa, že voči nemu nie je vedené exekučné konanie,

h) potvrdenie príslušného inšpektorátu práce, nie staršie ako tri mesiace o tom, že žiadateľ v predchádzajúcich troch rokoch neporušil zákaz nelegálneho zamestnávania podľa zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení zákona č. 125/2006 Z. z. charakteristika činnosti žiadateľa,

i) popis projektu alebo činnosti, ktoré majú byť predmetom dotácie,

j) miesto, na ktorom sa má projekt alebo činnosť uskutočniť,

k) celkový rozpočet projektu alebo činnosti v príslušnom kalendárnom roku,

l) výšku žiadanej dotácie,

m) vymenovanie všetkých ďalších zdrojov, z ktorých budú projekt alebo činnosť financované,

n) účel, na ktorý sa má dotácia poskytnúť,

o) časový harmonogram použitia dotácie,

p) návrh formy alebo spôsobu účasti mestskej časti v rámci projektu (spoluautor, spoluorganizátor, partner, záštita a podobne) a návrh spôsobu a formy propagácie mestskej časti.“.

(3) Žiadosť o poskytnutie dotácie s výnimkou grantovej dotácie vo výške do 2000 EUR predloží žiadateľ mestskej časti najneskôr do 31.10. príslušného kalendárneho roka, v prípade dotácie, ktorej žiadaná výška je vyššia ako 2.000 EUR najneskôr do 31.3. príslušného kalendárneho roka.

(4) Žiadosť o poskytnutie grantovej dotácie predloží žiadateľ mestskej časti v lehote určenej v grantovej výzve.

(5) Žiadosti o dotácie a grantové dotácie budú zverejnené na webovej stránke mestskej časti.

**§ 6**

**Rozhodovanie o poskytnutí dotácie a grantovej dotácie**

(1) O poskytnutí dotácie vrátane grantovej dotácie podľa žiadanej výšky rozhoduje

a) do 2 000 EUR starosta mestskej časti,

b) nad 2 000 EUR miestne zastupiteľstvo mestskej časti.

(2) Z celkovej sumy vyčlenenej na dotácie v danom roku je na rozhodovanie starostu vyčlenených 25 % a na rozhodovanie miestneho zastupiteľstva 75 %. Súčet pridelených prostriedkov za jednu oblasť podľa § 3 nesmie presiahnuť 40% všetkých prideľovaných prostriedkov z rozpočtu MČ v pôsobnosti miestneho zastupiteľstva. Celková výška dotácií vyčlenených na príslušnú oblasť podľa § 3 sa vypočíta podľa nasledovného vzorca:

súčet všetkých žiadaných

dotácií v danej oblasti celková suma vyčlenená na dotácie v

--------------------------------------------- x danom kalendárnom roku na rozhodo-

súčet všetkých žiadaných do- vanie miestneho zastupiteľstva

tácií vo všetkých oblastiach

(3) Žiadosti o dotácie vrátane grantových dotácií nad 2 000 EUR posudzujú vecne príslušné komisie miestneho zastupiteľstva na základe podkladov a odporúčaní vecne príslušných odborných útvarov miestneho úradu v jednotlivých oblastiach podľa § 3.

(4) Každá žiadosť sa bodovo ohodnotí podľa kritérií uvedených v prílohe č.1 a pri elektronickom hodnotení sa uplatňuje subjektívne hodnotenie jeho členov, pre hodnotenie komisie sa použije priemerné bodové hodnotenie vypočítané z hodnotenia všetkých členov.

(5) Po bodovom vyhodnotení sa všetky žiadosti zoradia zostupne podľa počtu získaných bodov. Od určeného poradia sa bude odvíjať percento finančného uspokojenia žiadateľa. Žiadatelia, ktorí získajú rovnaký počet bodov budú uspokojení rovnakým percentom, prípadne bude percento finančného uspokojenia krátené, v závislosti od zostatku nevyčerpaných prostriedkov.

6) Člen komisie, ktorý je štatutárnym orgánom žiadateľa alebo zastupuje žiadateľa sa pri hodnotení takéhoto žiadateľa nemôže zúčastniť pre konflikt záujmov.

(7) Komisie sú oprávnené k hodnoteniu grantovej dotácie prizvať odborníka z oblasti, v ktorej bola vyhlásená grantová výzva.

(8) O poskytnutí dotácie a grantovej dotácie nad 2 000,- EUR miestne zastupiteľstvo rozhodne spravidla do 90 dní od doručenia termínu uvedeného v § 5 ods. 3 a 4 nariadenia. V prípade nevyčerpania celkovej sumy dotácií určenej na rozhodovanie miestneho zastupiteľstva je toto oprávnené o žiadosti o poskytnutie dotácie, ktorej nebolo v príslušnom rozpočtovom roku vyhovené alebo vyhovené čiastočne, rozhodovať opätovne.

(9) O poskytnutí dotácie do 2 000,- EUR rozhodne starosta do 60 dní od podania žiadosti. Starosta informuje miestne zastupiteľstvo 2 krát ročne o ním schválených dotáciách vrátane grantových dotácií. Neschválené žiadosti o dotácie môžu byť posudzované komisiami a následne schválené miestnym zastupiteľstvom zo sumy dotácie určenej na rozhodovanie miestneho zastupiteľstva.

(10) Na poskytnutie dotácie ani grantovej dotácie nie je právny nárok.

(11) Do 30 dní po schválení dotácie vrátane grantovej dotácie uzavrie mestská časť so žiadateľom písomnú zmluvu o poskytnutí dotácie.

(12) Zmluva o poskytnutí dotácie alebo grantovej dotácie musí obsahovať najmä tieto náležitosti

a) údaje o zmluvných stranách; ak ide o príjemcu, v tomto rozsahu

1. ak ide o fyzickú osobu - podnikateľa, názov, miesto podnikania, IČO a DIČ,

2. ak ide o právnickú osobu – názov, sídlo a údaje o štatutárnom orgáne v rozsahu meno a priezvisko, dátum narodenia a adresa trvalého pobytu,

b) predmet zmluvy,

c) účel, na ktorý sa má dotácia alebo grant poskytnúť,

d) celkovú výšku schválenej dotácie,

e) číslo bankového účtu, na ktorý sa dotácia alebo grant poukazuje,

g) podmienky použitia dotácie alebo grantu,

h) práva a povinnosti zmluvných strán,

i) podmienky vyúčtovania dotácie alebo grantu a odvodu prípadných výnosov z nich,

j) spôsob kontroly použitia dotácie alebo grantu a plnenia zmluvných podmienok,

k) číslo účtu miestneho úradu mestskej časti, na ktorý sa poukazuje nevyužitá dotácia alebo grant a prípadné výnosy z nich,

l) sankcie za porušenie zmluvných podmienok,

m) dôvod a spôsob odstúpenia od zmluvy,

n) vymedzenie času, na ktorý sa zmluva uzatvára,

o) záväzok príjemcu, že poskytnutú dotáciu alebo grant v zmluvne vymedzených prípadoch vráti,

p) termín vyúčtovania dotácie.

**§ 7**

**Vyúčtovanie dotácie**

(1) Žiadateľ doručí vyúčtovanie schválenej dotácie v prípade jednorazových akcií do 30 dní po ukončení akcie, v prípade dlhodobejších akcií do 30 dní po ukončení akcie, najneskôr do 30.11. príslušného rozpočtového roka. Vyúčtovanie je potrebné podať elektronicky na portáli www.https://petrzalka.egrant.sk. Žiadateľ vyplní záverečnú správu o realizácii schváleného projektu a priloží kópie riadne očíslovaných účtovných dokladov o použití finančných prostriedkov na celkový projekt - faktúry, výpisy z banky, výdavkové a príjmové pokladničné doklady, cestovné príkazy, prezenčné listiny, preberacie protokoly, zmluvy a iné. Zároveň je žiadateľ povinný obdobným spôsobom preukázať použitie vlastných alebo iných zdrojov na projekt.

(2) Na každom naskenovanom/skopírovanom origináli účtovného dokladu, ktorým sa preukazuje použitie dotácie, musí byť modrým perom napísaný text: „Dotácia – MČ Bratislava-Petržalka,“ alebo „Dotácia starostu – MČ Bratislava-Petržalka“ a uvedená čiastka, hradená z dotácie. Účtovné doklady predložené žiadateľom dotácie vo vyúčtovaní nesmú byť použité pri zúčtovaní dotácie z iných zdrojov, ako z rozpočtu mestskej časti.

(3) Žiadateľ priloží k vyúčtovaniu záverečnej správy dokumentáciu preukazujúcu realizáciu dotácie (povinne fotodokumentáciu, ďalej napríklad propagačné materiály – programy, pozvánky, plagáty, výstrižky z tlače a pod.).

(4) Žiadateľ je povinný na viditeľnom mieste a primeranou formou informovať verejnosť o tom, že projekt je podporovaný dotáciou z mestskej časti, pri informovaní masmédií o svojom projekte a pri spoločenských akciách konaných v súvislosti s týmto projektom alebo inej ich propagácii (napr. tlač materiálov, pozvánok a pod.) výslovne uvedie že boli financované z dotácie mestskej časti Bratislava-Petržalka. Žiadateľ je tiež povinný uverejniť na svojej internetovej stránke (v prípade ak ňou disponuje), že projekt alebo činnosť boli realizované z dotácie poskytnutej mestskou časťou Bratislava-Petržalka, alebo že im bola poskytnutá dotácia na základe rozhodnutia starostu mestskej časti Bratislava-Petržalka.

(5) Nepoužité finančné prostriedky z poskytnutej dotácie alebo grantovej dotácie spolu s prípadnými výnosmi z nich je žiadateľ povinný vrátiť na účet mestskej časti a to do 14 dní odo dňa predloženia vyúčtovania miestnemu úradu mestskej časti, najneskôr však do konca decembra rozpočtového roka.

(6) V prípade, ak žiadateľ použije poskytnuté finančné prostriedky v rozpore s projektom alebo odmietne tieto prostriedky vyúčtovať, je povinný tieto bezodkladne vrátiť mestskej časti.

**§ 8**

**Sankcie**

Právnická osoba alebo fyzická osoba - podnikateľ, ktorá porušila finančnú disciplínu podľa osobitného zákona 4 , je povinná vrátiť tieto finančné prostriedky na účet mestskej časti a to vo výške porušenia finančnej disciplíny. Súčasne je povinná zaplatiť penále mestskej časti vo výške 0,1% zo sumy, v ktorej došlo k porušeniu finančnej disciplíny, za každý, aj začatý deň porušenia finančnej disciplíny do doby vrátenia finančných prostriedkov, najviac do výšky tejto sumy.

**§ 9**

**Kontrola**

(1) Mestská časť má právo kontroly účelu a podmienok použitia finančných prostriedkov z poskytnutej dotácie vrátane grantovej dotácie, podľa schváleného projektu žiadateľa.

(2) Kontrolu dodržiavania tohto nariadenia vykonávajú poverení zamestnanci mestskej časti.

**§ 10**

**Prechodné ustanovenia**

Žiadosti o dotácie podané v roku 2015, o ktorých nebolo ku dňu účinnosti tohto nariadenia rozhodnuté a boli podané v súlade doterajšími právnymi predpismi uvedenými v § 11, sa posudzujú ako dotácie podľa ustanovení tohto nariadenia.

**§ 11**

**Zrušovacie ustanovenie**

Zrušuje sa Všeobecne záväzné nariadenie č. 5/2005 o poskytovaní účelových finančných dotácií z rozpočtu mestskej časti Bratislava-Petržalka v znení všeobecne záväzného nariadenia č. 2/2006.

**§ 12**

**Účinnosť**

Toto všeobecne záväzné nariadenie nadobúda účinnosť 15.10.2015

 Vladimír Bajan

 starosta

1.§ 7 ods. (4) zák. NR SR č. 583/2004 Z. z. o rozpočtových pravidlách územnej samosprávy v znení neskorších predpisov z rozpočte mestskej časti

2. § 2 ods. 2 zákona č. 213/1997 Z. z. o neziskových organizáciách poskytujúcich všeobecne prospešné služby v znení zákona č. 35/2002 Z. z.

3. Napríklad § 2 ods. 3 zákona č. 34/2002 Z. z. o nadáciách a o zmene Občianskeho zákonníka v znení neskorších predpisov

4. Poznámka pod čiarou k odkazu 4 znie: „4) § 31 ods. 1 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov.“.

NOVÉ KRITÉRIÁ

16. Príloha č. 1 nariadenia znie

1. Obsahový súlad - napĺňať opatrenia strategických dokumentov mestskej časti, napr. PHSR, koncepcie jednotlivých oblastí, akčný plán a pod. (škála 0 až 3 bodov)
2. Prepracovanosť projektu - zrozumiteľnosť, výstižnosť, jasne formulovaný cieľ projektu, prostriedky na dosiahnutie cieľa a ich vzájomné prepojenie ( 0 až 3 body)
3. Finančná stránka projektu - primeranosť, hospodárnosť a reálnosť rozpočtu (0 až 5 bodov)
4. Schopnosť realizácie projektu a doterajšie výsledky - odborné predpoklady žiadateľov, doposiaľ dosiahnuté výsledky z realizácie iných projektov, spoľahlivosť predkladateľa, spolupráca s ďalšími partnermi (0 až 5 bodov)
5. Prínos projektu pre cieľovú skupinu jasne zadefinované benefity projektu pre cieľovú skupinu (aktivizácia, rozvíjanie, vzdelávanie, informovanosť, podpora, participácia, sieťovanie, prepájanie obyvateľov, ďalších projektov a lokálnych aktivát)

 (0 až 5 body)

1. Participácia cieľovej skupiny – aktivity projektu priamo zapájajú cieľovú skupinu, pre ktorú sú určené, či je táto skupina len „konzumentom“ projektu, alebo aj jeho spolutvorcom (0 až 3 body)